**---הודעה לעיתונות---**

***הנייקד הנמכר בגרסה מעודכנת לשנת 2019:***

***סוזוקי SV650 2019: האופנוע המצליח מתעדכן***

* ***ה-SV650 מציע יכולות כביש משופרות הודות למערכת בלימה קדמית חדשה וטווח הטייה רחב יותר הודות למיקום חדש של דוד הפליטה***
* ***ה-SV650 בעל מנוע בעל 2 צילינדרים בתצורת V המפיק 75 כ"ס ב-8,500 סל"ד ומומנט של 6.5 קג"מ המושג ב-8,100 סל"ד***
* ***מחיר דגם ה-SV650 לשנת 2019 נותר ללא שינוי ויעמוד על 48,000 שקלים (כולל מע"מ ואגרות רישוי)***

**תל אביב, ‏יום ראשון 16 יוני 2019**

קבוצת עופר אבניר, יבואנית אופנועי סוזוקי בישראל, החלה בשיווק גרסת 2019 של אופנוע הוי-טווין הספורטיבי הפופולרי, ה-SV650. סוזוקי, ענקית הרכב היפנית, ממשיכה ללטש ולהשחיז את יכולות דגם ה-SV650 האייקוני שלה, ומחדדת ב-2019 את יכולותיו הספורטיביות של הדגם, עם יכולות כביש משופרות, מערכת בלימה קדמית חדשה ושינוי מיקום דוד הפליטה לשיפור מרווח ההטייה. מחיר דגם ה-SV650 לשנת 2019 נותר ללא שינוי ויעמוד על 48,000 שקלים בלבד (מחיר "על הכביש" – כולל מע"מ ואגרות רישוי).

מאז שהוצג ב-1999, הסוזוקי SV650 הותיר חותם עצום על קטגוריית אופנועי הנייקד הבינוניים. מאז, שופר המנוע מדי כמה שנים, וכיום הוא מפתיע עם אספקת כוח רבה (75 כ"ס), חלקה ורצופה, ועם זאת מלאת רגש וחסכונית בצריכת הדלק. ה-SV650 בעל מנוע 2 צילינדרים בתצורת V, מקורר נוזל ובעל 2 גלי זיזים עליונים לכל צילינדר (DOHC) המפיק 75 כ"ס ב-8,500 סל"ד ומומנט של 6.5 קג"מ המושג ב-8,100 סל"ד. כמו כן, מצויד האופנוע בלוח שעונים LCD מלא השוקל 275 גר' בלבד, מערכת Easy Start להנעה קלה ובלתי מאומצת, ומערכת LRA העוזרת לרוכב להימנע מכיבוי המנוע ברכיבה איטית במיוחד.

עם שלדה ספורטיבית שתומכת בכל גחמה של הרוכב, מתקבלת רכיבה מרגשת ומהנה שמפתיעה לטובה ביכולותיה הרבות גם רוכבים מנוסים. דגם 2019 מציע יכולות כביש טובות יותר משל הדגם היוצא וזאת באמצעות מערכת בלימה חדשה מלפנים, עוצמתית ומלאת רגש מבעבר, העושה כעת שימוש בקאליפר מתוצרת Tokico היפנית. קאליפר זה, בעל ארבע הבוכנות הלופתות דיסק בקוטר 290 מ"מ, מבטיח עוצמת בלימה רבה וזמינה יותר לרוכב, גם ברכיבות בעלות אופי ספורטיבי. שינוי נוסף שבוצע באופנוע הינו מיקומו החדש של דוד הפליטה, שכעת מופנה בזווית חדה יותר מעלה וממוקם באופן שמגדיל את מרווח ההטייה של ה-SV650.

דגם 2019 מוצג כעת באולמות התצוגה של עופר אבניר כשהוא זמין בצביעות ייחודיות: שחור מבריק עם שלדה כחולה, אפור עם שלדה אדומה ולבן-כחול עם שלדה כחולה.